kaerle etc. doen te weetene allen jegewoirdighen ende toecomenden dat wij
ontfanghen hebben die oitmoedighe supplicatie van jan henrick vanden
veen woonende inden dorpe van ruesele inhoudende hoe dat hij opden vi en junij
anno lii heeft in tselve dorp ten huyse van peeter evaerts met meer andere
geselschaps die dijen dach den papegaye geschoeten hadden sitten drincken
ende goet chiere maeken gelijck hy oick inde gulde was ende alsoe tot
byden avont sittende ende vroelijck met melcanderen wesende nyet weetende
van eenighen twist oft geschilde soe is daer een geweest geheeten geene
lenaerts hermansse insgelycks guldebroeder wesende die hem sadt en vermat
dat hy dijen avont oft eer den avont quame eenen op zyn stroo oft cont hebben
soude dwelck hoirende die supliant dat hy alsulcken onhebbelycke woerden
sadt en sprack ende nyet en wiste waer op dat hyt hadde heeft geseeght
dese oft gelycke woirden bey geene waeromme sydt ghy gestoort op wyen
hebeyt dat ghyer een op zyn stroo leggen wilt syt toch te vreden ende
laet ons eenen vollen vuyt drincken het waer schande datmen hier ruw
woerden maecten daerop de voirs. geene seyde wildyse verantwoirden daer
ickt op hebbe dat mochdy seggen waer op die suppliant zeyde bey geen ghij
zyt een proper geselle wat wildy iemanden van desen gesellen mesdoen
daer op die voirs. gheene antwoirde wy seeght dat ick haer mesdoen
wille waer op die suppliant zeyde dat segdy selve ende ick hoort
dat ghyt seght waer op de voirs. geene seer grammelyck wederzeyde
ghy lichter aene nemende midtsdyen eenen drinckpot ende heeft den suppliant
daer mede op syn hoot geslaeghen zoedat hy geheel onstucken spranck
ende dat hem suppliant tbloet lancx zijn hoot liep ende dat de
scerveren vanden selven pot spronghen eender vrouwen die neven den
suppliant sadt in haer aensichte zoe dat zy naulyck zien en conde
dwelck hy suppliant gevoelende die geheel beduyselt was vanden
grooten slach heeft tot zynder deffentie vuyt grooter beruertheyt ende hitte
van bloede zyn eetmes vuyt getogen ende daer mede eens naeden voirs.
geenen gesteken ende hem geraect ende gequetst in syn zyde van welcker
quetsueren hy syn bichte gesproken hebbende zekeren tyt daernae deser
werelt es over leden wyens siele godt wil ontfermen tot groot leet
wesen vanden suppliant die hem yesindert heeft geabsenteert ende hoe
wel hy die daghen zyns levens noyt iet anders en heeft gecommitteert
weerdich van eenige $$$punitie ende hy tselve feyt soe zeere onnosel
ende ge$$ch zyns lyfs verweerens heeft gecommitteert zoe en soude hy
vreesende rigeur van justicien nyet vrye$lyck dorren weeder keeren
ten waere hem onse gracie ende genade verleent wordde zoe hy seeght
ons van die om de selve zeer oitmoedelyck biddende waerom zoe
eest dat wy desen aengesien geneyght wesende ter beden des voirs. suppliants
e ende willende hem in dit stuck prefereren gratie ende genade voir rigeur
van rechte hebben denselven inden gevalle als boven quytgeschouden ende
vergheven schelden quyte ende vergeven vuyt sunderlinger gratien by desen
onsen brieve tfeyt ende ongevalle boven geruert mitsgaders alle offensie
ende bruecke corporelle ende criminelle daer inne hy hem overmits ende
vuyt saeken van tghene des voirs. is tegens ons onse hoocheyt ende justitie
eenichssins mach hebben ontgaen ende mesdraghen ende hebben hem dyen
aengaende wedergestelt ende gerestitueert stellen weder ende restitueren
tot zynen goeden name ende geruchte in onsen voirs. lande van
brabant ende allen anderen onsen landen ende heerlicheyden ende tot zynen onverbuerden
goeden in dyen hy eenighe onder ons heeft gelyck ende in alder manieren
zoe hy was voir die toecompste vanden voirs. feyte imponerende hierop
een eeuwich geswich onsen procureur generael in brabant meyere van
loeven amptman van bruessele schouteth van antwerpen
ende vanden bossche ende allen anderen onsen justicieren ende officieren
wy zy syn satisfactie ende beternisse ierst ende vooral gedaen der
partyen geinteresseerde indyen die noch nyet gedaen en zij ende eenighe
daertoe staet civilyck alleenlyck behoudelyck dat de voirs. suppliant
gehouden sal zijn tvoirs. feyt tegens ons te beteren civilijck nae
gelegentheyt vanden saeken ende faculteyt van zynen goeden met oick
marge: sy h$$ af verantwoirt
byden ontfanger vanden exploiten
te betalene die redelycke costen van justicien hieromme alreede gedaen ende te
doene allet ter taxatien ende moderatien van onse zeer lieve ende getrouwe
die cancellier ende luyden van onsen raide in brabant die wy daertoe gecommitteert
hebben ende committeren by desen ontbieden daerom ende bevelen denselven
onsen cancellier ende raidsluyden dat voir hen geroepen die ghene die
ghene die daerom behoiren geroepen te zyne zy procederen wel ende
duechdelyck ter verificatien ende interinemente van desen ende totter taxatien
ende moderatien vander voirs. civile boete ende costen van justicien alzoe zy
sullen vinden behoirende welck interinement die voirs. suppliant gehouden
zal syn te versueckene ende hem in persoone te presenteren in onsen voirs.
raide bynnen zesse maenden naestcomende opte pene van te verbuerene
deffect van desen ende dat gedaen en deselve civile boete ende costen
van justicien getaxeert ende betaelt zynde in handen vanden ghenen dyen dat
behoiren sal zy onse procureur generael ende alle andere onse rechteren justicieren
officieren ende ondersaten jegewoirdighe ende toecomende dyen dat aengaen sal
moghen huere stedehouderen ende eenenyegelycken van hen besundere zoe hem
toebehoiren sal doen laeten ende gedooghen den voirs. suppliant van deser
onser jegewoirdigher gratien ende remissien ende van alle dinhouden van
desen inder vueghen ende manieren boven verhaelt rustelyck vredelyck volcomelyck
ende eeuwichlyck genyeten ende gebruycken sonder hem te doene noch te
laeten geschieden nu noch in toecomenden tyde eenich hinder letsel oft
moeyenisse aen live noch aen goeden ter contrarien maer indyen zyn
lyff oft eenighe van zyne goeden daerom gearresteert becommert oft
beleth waeren dat zy die setten ende stellen oft doen setten ende stellen terstont
ende sonder vertreck tot geheelder ende volcomender delivrantien want
ons alsoe gelieft ende ten eijnde dat dit goet vast ende gestadich
blyve teeuwighen daghen zoe hebben wy onsen zegel hieraen doen
hanghen behoudelyck in anderen dinghen onsen rechte ende
eenenyegelycken anderen dessins gegeven in onser stadt van
bruessele inde maendt van augusto int jaer onsheeren duysent
vyfhondert ende dryenvyftich van onsen keyserrycke txxxiiiie
ende van onsen rycken van castillien ende anderen txxxviiie
aldus gescreven op de plycke byden keyser ende ondertekent
facuwez visa recepta
gecollationeert ende met zynen originale
bevonden accorderende by my
$ facuwez $